Απόφαση της Μεικτής Επιτροπής του ΕΟX

αριθ. 57/2003

της 16ης Μαΐου 2003

για τροποποίηση του παραρτήματος XX (Περιβάλλον) της συμφωνίας για τον ΕΟΧ

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής "η συμφωνία", και ιδίως το άρθρο 98,

Εκτιμώντας τα ακόλουθα:

(1) Το παράρτημα ΧΧ της συμφωνίας τροποποιήθηκε από την απόφαση αριθ. 16/2003 της Μεικτής Επιτροπής του ΕΟΧ, της 31ης Ιανουαρίου 2003(1).

(2) Η οδηγία 2000/76/ΕΚ του Ευρωπαϊκού Κοινοβουλίου και του Συμβουλίου, της 4ης Δεκεμβρίου 2000, για την αποτέφρωση των αποβλήτων(2), θα πρέπει να ενσωματωθεί στη συμφωνία.

(3) Η Ισλανδία διαθέτει σειρά μικρών δήμων που βρίσκονται σε περιφερειακές περιοχές όπου είναι περιορισμένος ο χώρος για την υγειονομική ταφή των αποβλήτων.

(4) Η μεταφορά προς και από τους δήμους αυτούς είναι δύσκολη για μεγάλο χρονικό διάστημα κατά τη διάρκεια του έτους και καθιστά τη συλλογή αποβλήτων από μια ευρύτερη περιοχή σε μεγαλύτερες μονάδες αποτέφρωσης και συναποτέφρωσης ανεπιθύμητη ή αδύνατη.

(5) Για να σταματήσει η προηγούμενη πρακτική της καύσης αποβλήτων σε ανοιχτούς χώρους ορισμένοι περιφερειακοί δήμοι εγκατέστησαν μονάδες αποτέφρωσης και συναποτέφρωσης για την επεξεργασία ποσότητας αποβλήτων μικρότερης του ενός τόνου ανά ώρα.

(6) Οι εξαιρετικά δαπανηρές συνεχείς μετρήσεις των εκπομπών αερίων καθώς και η ανά εξάμηνο μέτρηση της διοξίνης που απαιτείται από την οδηγία 2000/76/ΕΚ αποτελούν δυσανάλογα υψηλό οικονομικό βάρος για αυτές τις μονάδες αποτέφρωσης και συναποτέφρωσης των περιφερειακών δήμων.

(7) Συνεπώς, η υποχρέωση για συνεχείς μετρήσεις των εκπομπών θα αντικατασταθεί από ετήσιες μετρήσεις και η ανά εξάμηνο μέτρηση της διοξίνης θα αντικατασταθεί από την μη επαναλαμβανόμενη, μοναδική μέτρηση για αυτές τις μονάδες αποτέφρωσης και συναποτέφρωσης.

(8) Λόγω του περιορισμένου περιβαλλοντικού αντικτύπου τους καθώς και των οικονομικών περιορισμών που συναντώνται από τις μονάδες αποτέφρωσης και συναποτέφρωσης που επεξεργάζονται ποσότητες μικρότερες του ενός τόνου αποβλήτων ανά έτος, οι μονάδες αυτές αποτέφρωσης και συναποτέφρωσης εξαιρούνται από τις διατάξεις περί συμμόρφωσης με τις οριακές τιμές εκπομπών που περιέχονται στην οδηγία 2000/76/ΕΚ και εξακολουθούν να υπάγονται στις διατάξεις περί οριακών τιμών εκπομπών αερίων των οδηγιών 89/369/ΕΟΚ(3), 89/429/ΕΟΚ(4) και 94/67/ΕΚ(5).

(9) Για τους ίδιους λόγους, οι μονάδες αποτέφρωσης που επεξεργάζονται ποσότητες μεγαλύτερες του ενός αλλά μικρότερες των τριών τόνων αποβλήτων ανά ώρα υπόκεινται σε μη επαναλαμβανόμενη, μοναδική μέτρηση διοξίνης και εξαιρούνται από τη συμμόρφωση με τις οριακές τιμές εκπομπής αερίων που περιέχονται στην οδηγία 2000/76/ΕΚ και εξακολουθούν να υπόκεινται στις διατάξεις περί οριακών τιμών εκπομπών αερίων που περιέχονται στις οδηγίες 89/369/ΕΟΚ, 89/429/ΕΟΚ και 94/67/ΕΚ,

ΑΠΟΦΑΣΙΖΕΙ:

Άρθρο 1

Το παράρτημα XX της συμφωνίας τροποποιείται ως εξής:

1. Μετά από το σημείο 32δδ (απόφαση 2002/151/ΕΚ της Επιτροπής) παρεμβάλλεται το ακόλουθο σημείο:

"32δε. 32000 L 0076: Οδηγία 2000/76/ΕΚ του Ευρωπαϊκού Κοινοβουλίου και του Συμβουλίου, της 4ης Δεκεμβρίου 2000, για την αποτέφρωση των αποβλήτων (ΕΕ L 332 της 28.12.2000, σ. 91).

Για τους σκοπούς της συμφωνίας, οι διατάξεις της οδηγίας τροποποιούνται σύμφωνα με τις προσαρμογές που απαριθμούνται στο προσάρτημα του παρόντος παραρτήματος."

2. Στα σημεία 20 (οδηγία 89/369/ΕΟΚ του Συμβουλίου), 21 (οδηγία 89/429/ΕΟΚ του Συμβουλίου) και 21β (οδηγία 94/67/ΕΚ του Συμβουλίου) προστίθεται το ακόλουθο κείμενο:

", όπως τροποποιήθηκε από:

- 32000 L 0076: Οδηγία 2000/76/ΕΚ του Ευρωπαϊκού Κοινοβουλίου και του Συμβουλίου, της 4ης Δεκεμβρίου 2000 (ΕΕ L 332 της 28.12.2000, σ. 91).

Για τους σκοπούς της συμφωνίας, οι διατάξεις της οδηγίας τροποποιούνται σύμφωνα με τις προσαρμογές που απαριθμούνται στο προσάρτημα του παρόντος παραρτήματος."

3. Στο σημείο 26 (οδηγία 75/439/ΕΟΚ του Συμβουλίου) προστίθεται η ακόλουθη περίπτωση:

"- 32000 L 0076: Οδηγία 2000/76/ΕΚ του Ευρωπαϊκού Κοινοβουλίου και του Συμβουλίου, της 4ης Δεκεμβρίου 2000 (ΕΕ L 332 της 28.12.2000, σ. 91).

Για τους σκοπούς της παρούσας συμφωνίας, οι διατάξεις της οδηγίας τροποποιούνται σύμφωνα με τις προσαρμογές που απαριθμώνται στο προσάρτημα του παρόντος παραρτήματος."

4. Μετά το σημείο 40 (σύσταση 2001/680/ΕΚ του της Επιτροπής) παρεμβάλλεται ο τίτλος "ΠΡΟΣΑΡΤΗΜΑ ΤΟΥ ΠΑΡΑΡΤΗΜΑΤΟΣ XX".

5. Οι προσαρμογές που αναφέρονται στο παράρτημα της παρούσας απόφασης παρεμβάλλονται ως κείμενο του προσαρτήματος του παραρτήματος XX.

Άρθρο 2

Τα κείμενα των οδηγιών 2000/76/ΕΚ στην ισλανδική και στη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.

Άρθρο 3

Η παρούσα απόφαση αρχίζει να ισχύει στις 17 Μαΐου 2003, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας(6).

Άρθρο 4

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

Βρυξέλλες, 16 Μαΐου 2003.

Για τη Μεικτή Επιτροπή του ΕΟΧ

Ο Πρόεδρος

P. Westerlund

(1) ΕΕ L 94 της 10.4.2003, σ. 73.

(2) ΕΕ L 332 της 28.12.2000, σ. 91.

(3) ΕΕ L 163 της 14.6.1989, σ. 32.

(4) ΕΕ L 203 της 15.7.1989, σ. 50.

(5) ΕΕ L 365 της 31.12.1994, σ. 34.

(6) Δεν έχουν αναφερθεί συνταγματικές απαιτήσεις.

ΠΑΡΑΡΤΗΜΑ

ΤΗΣ ΑΠΟΦΑΣΗΣ αριθ. 57/2003 ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ

"Προσαρμογές στην οδηγία 2000/76/ΕΚ του Ευρωπαϊκού Κοινοβουλίου και του Συμβουλίου

α) Στην Ισλανδία, οι υφιστάμενες μονάδες αποτέφρωσης και συναποτέφρωσης του Ísafjörður, Tálknafjörður, Hofshreppur (Svínafell), Kirkjubæjarklaustur, Vestmannaeyjar και Patreksfjörður, που επεξεργάζονται ποσότητες αποβλήτων μικρότερες του ενός τόνου ανά ώρα, υπόκεινται, έως τη λήξη της λειτουργίας τους, στις διατάξεις της οδηγίας με τις ακόλουθες προσαρμογές:

i) με την εξαίρεση των διοξινών, οι μετρήσεις των ατμοσφαιρικών ρύπων που αναφέρονται στο άρθρο 11 παράγραφος 2 στοιχεία α) και γ) θα διεξάγονται σε ετήσια βάση·

ii) το άρθρο 11 παράγραφοι 4 και 6 δεν εφαρμόζεται·

iii) στο άρθρο 11 παράγραφος 7 η φράση "από δύο φορές ανά έτος έως ανά διετία και για τις διοξίνες και τα φουράνια από δύο φορές ανά έτος έως ετησίως" αντικαθίσταται από τη φράση "από μία φορά ετησίως έως μια φορά ανά διετία"·

iv) οι παράγραφοι 10, 11, 12, 13, 14, 16 και 17 του άρθρου 11 δεν εφαρμόζονται·

v) οι διοξίνες υφίστανται μία μόνον, μη επαναλαμβανόμενη μέτρηση, τα αποτελέσματα της οποίας κοινοποιούνται στην εποπτεύουσα αρχή της ΕΖΕΣ.

β) Οι μονάδες αποτέφρωσης και συναποτέφρωσης που αναφέρονται στο στοιχείο α) εξακολουθούν να υπόκεινται στις διατάξεις περί οριακών τιμών εκπομπών αερίων των οδηγιών του Συμβουλίου 89/369/ΕΟΚ, 89/429/ΕΟΚ και 94/67/ΕΚ.

γ) Στην Ισλανδία, οι υφιστάμενες μονάδες αποτέφρωσης και συναποτέφρωσης του Suðurnes, που επεξεργάζονται ποσότητα αποβλήτων μεγαλύτερη του ενός αλλά μικρότερη των τριών τόνων ανά ώρα υπόκεινται, έως τη λήξη της λειτουργίας τους στην οδηγία με τις ακόλουθες προσαρμογές:

i) οι διοξίνες υφίστανται μία μόνον, μη επαναλαμβανόμενη μέτρηση, τα αποτελέσματα της οποίας κοινοποιούνται στην εποπτεύουσα αρχή της ΕΖΕΣ·

ii) οι οριακές τιμές εκπομπών αερίων που προβλέπονται στα στοιχεία α), β) και γ) του παραρτήματος V της οδηγίας δεν εφαρμόζονται και εξακολουθούν να εφαρμόζονται οι αντίστοιχες οριακές τιμές εκπομπής αερίων που προβλέπονται στις οδηγίες 89/369/ΕΟΚ, 89/429/ΕΟΚ και 94/67/ΕΚ.

δ) Με την επιφύλαξη των στοιχείων β) και γ) σημείο ii), καταργείται το άρθρο 8 παράγραφος 1 και το παράρτημα της οδηγίας 75/439/ΕΟΚ του Συμβουλίου, καθώς και οι οδηγίες 89/369/ΕΟΚ, 89/429/ΕΟΚ και 94/67/ΕΚ.

ε) Τα στοιχεία α) έως δ) θα αναθεωρούνται είτε ανά πενταετία είτε όταν αναπτύσσονται νέες και πιο συμφέρουσες οικονομικά τεχνολογίες για την πιο εντατική μέτρηση των ρύπων, ανάλογα με το τι από τα δύο έρχεται πρώτο χρονικά."